[bookmark: _GoBack]Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 24. Statuta Zavoda za javno zdravstvo Koprivničko-križevačke županije KLASA: 007-02/23-01/1, URBROJ: 2137-109-07-23-8 od 14.07.2023. godine i KLASA: 007-02/25-01/1, URBROJ: 2137-109-07-25-6 od 27.03.2025. godine, Upravno vijeća Zavoda za javno zdravstvo Koprivničko-križevačke županije na 15. (petnaestoj) sjednici održanoj dana 30. srpnja 2026. godine donijelo je

PRAVILNIK O NAČINU PROVOĐENJA POSTUPAKA 
JEDNOSTAVNE NABAVE

Uvodne odredbe
Članak 1.
Ovim Pravilnikom o načinu provođenja postupaka jednostavne nabave (u daljnjem tekstu: Pravilnik) uređuju se pravila, uvjeti i način postupanja javnog Naručitelja Zavoda za javno zdravstvo Koprivničko-križevačke županije (u daljnjem tekstu: Naručitelj) prilikom nabave roba, usluga i radova, te provedbe projektnih natječaja, koji po svojoj procijenjenoj vrijednosti spadaju u kategoriju jednostavne nabave.
Jednostavna nabava je nabava roba i usluga te provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura, za koje po Zakonu o javnoj nabavi („Narodne novine“ broj 120/16, 114/22 i 48/26, u daljnjem tekstu: Zakon) ne postoji obveza provođenja postupaka javne nabave.
Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a), uključujući sve opcije i moguća obnavljanja ugovora.
U provedbi postupaka jednostavne nabave Naručitelj je obvezan primjenjivati zakonske i podzakonske akte  kao i interne akte, a koji se odnose na pojedini predmet nabave. 
Izrazi koji se koriste u ovom Pravilniku, a imaju rodno značenje odnose se jednako na muški i ženski rod.
Članak 2.
Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Članak 3.
Obveznicima primjene Zakona o sprječavanju sukoba interesa zabranjeno je utjecati na dobivanje poslova ili ugovora o jednostavnoj nabavi za nabavu robe, usluga i radova i/ili na koji drugi način koristiti svoj položaj kako bi utjecali na ovu nabavu radi postizanja osobnog probitka ili probitka povezane osobe, neke povlastice ili prava, sklopili pravni posao ili na drugi način interesno pogodovali sebi ili drugoj povezanoj osobi. 
Osoba koja sudjeluje u provedbi postupka jednostavne nabave ne smije ni na koji način pogodovati bilo kojem gospodarskom subjektu pri dobivanju ugovora o nabavi.  
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Na sukob interesa u vezi s postupkom jednostavne nabave na odgovarajući način primjenjuju se odredbe Zakona.
Članak 4.
U postupku jednostavne nabave bilo koji podaci, osim onih javno objavljenih, za vrijeme provođenja postupka nabave, a do trenutka odabira mogu biti dostupni samo ovlaštenim osobama koje provode postupak nabave i Ravnatelju.
Članak 5.
Predmeti jednostavne nabave čija je procijenjena vrijednost jednaka ili veća od 5.000,00 eura unose se u Plan nabave dok se predmeti jednostavne nabave procijenjene vrijednosti manje od 5.000,00 eura ne moraju unositi u Plan nabave.
Ukoliko se tijekom kalendarske godine ukaže potreba za nabavom dodatnih roba/usluga/radova uslijed koje bi se povećala njihova procijenjena vrijednost na način da prelaze u višu kategoriju jednostavne nabave ili pak u kategoriju za koju je potrebno provesti postupak javne nabave, Naručitelj će za takve dodatne vrijednosti provesti odgovarajući postupak.
Članak 6.
Naručitelj je obvezan voditi registar sklopljenih ugovora o nabavi u Elektroničkom oglasniku javne nabave Republike Hrvatske (dalje u tekstu: EOJN RH) te izraditi do 31. ožujka statističko izvješće o javnoj nabavi za prethodnu godinu.
Na vođenje registra na odgovarajući način se primjenjuju odredbe Zakona.



Provođenje postupka i ugovaranje nabave
Članak 7.
Provođenje postupaka jednostavne nabave i ugovaranje provodi se u Službi za zajedničke poslove i gospodarstvo za predmete nabave procijenjene vrijednosti veće od 15.000,00 eura.
Jednostavnu nabavu za predmete nabave procijenjene vrijednosti jednake ili manje od 15.000,00 eura mogu provesti i druge službe Zavoda za javno zdravstvo Koprivničko-križevačke županije (u daljnjem tekstu: Službe)  za potrebe u okviru svog djelokruga.
Takva nabava provodi se u pravilu izravnim ugovaranjem s gospodarskim subjektom na način da Služba odabere isporučitelja/izvršitelja temeljem dostavljene ponude te izradi narudžbenicu. Narudžbenica mora biti ovjerena od strane rukovoditelja Službe ili osobe koju on ovlasti, te odobrena od strane ravnatelja ili zamjenika ravnatelja. Sukladno potrebi,  Služba za zajedničke poslove i gospodarstvo može izraditi i ugovor o nabavi.
Prilikom provođenja postupka jednostavne nabave iz stavka 2. ovog članka treba uzeti u obzir mogućnost primjene elektroničkih sredstava komunikacije.


Postupak jednostavne nabave procijenjene vrijednosti veće od 15.000,00 eura

Članak 8.
Provođenje postupka jednostavne nabave iz članka 7. stavka 1. ovog Pravilnika provodi se putem EOJN RH, i to:
a) slanjem poziva odabranim gospodarskim subjektima, za predmete nabave procijenjene vrijednosti jednake ili manje od 25.000,00 eura (robe i usluge) odnosno 45.000,00 eura (radovi), te

b) javnom objavom, za predmete nabave procijenjene vrijednosti veće od 25.000,00 eura (robe i usluge) odnosno 45.000,00 eura (radovi).
Istodobno s danom javne objave, Naručitelj će na svojoj internetskoj stranici objaviti obavijest o postupku javne nabave s poveznicom na objavljeni postupak.
Prije početka postupka jednostavne nabave Naručitelj može provesti analizu tržišta putem EOJN RH.
Članak 9.
Iznimno od članka 8. stavka 1. točke a) Naručitelj nije obvezan provesti postupak jednostavne nabave slanjem poziva odabranim gospodarskim subjektima putem EOJN RH, nego isti može uputiti samo jednom gospodarskom subjektu u sljedećim slučajevima:
· kada u provedenom postupku nije dostavljena nijedna ponuda ili niti jedna valjana ponuda te se postupak jednostavne nabave ponavlja, pod uvjetom da se nisu bitno izmijenili uvjeti i zahtjevi iz prvotnog poziva za dostavu ponude,
· kada ugovor može izvršiti samo određeni gospodarski subjekt zbog umjetničkih, tehničkih razloga ili zbog zaštite isključivih prava, uključujući prava intelektualnog vlasništva,
· iz razloga iznimne žurnosti izazvane događajima koji se nisu mogli unaprijed predvidjeti te nisu uzrokovani postupanjem od strane Naručitelja, 
· kada na to upućuje ograničenost ponuditelja na tržištu,
· nabave specifičnih usluga (konzultantske usluge, usluge vještaka, usluge stručnog nadzora kod radova, odvjetničke usluge, javnobilježničke usluge, zdravstvene usluge, laboratorijske usluge, hotelske i restoranske usluge, usluge obrazovanja i stručnog usavršavanja, najam, reprezentacija i sl.) te u slučajevima korištenja informatičko-programerskih usluga te dorade i dogradnje softvera i hardvera, 
· kada je to potrebno za dovršenje započetih, a povezanih funkcionalnih ili prostornih cjelina,
· nabava „zamjena staro za novo“,
· nabave koja zahtijeva iznimnu žurnost za kontinuirano i nesmetano obavljanje djelatnosti naručitelja i ostalim iznimnim slučajevima prema odluci odgovorne osobe Naručitelja.
Razlozi za primjenu ovih iznimki navode se i obrazlažu u objavi u modulu jednostavne nabave EOJN RH.
Iznimno od članka 8. stavka 1. točke b) Naručitelj nije obvezan provesti postupak jednostavne nabave javnom objavom putem EOJN RH nego isti provodi slanjem poziva na adrese jednog ili više gospodarskih subjekata (ovisno o okolnostima i razini tržišnog natjecanja) u sljedećim slučajevima:
a) ako nije podnesena niti jedna ponuda ili niti jedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
Razlozi za primjenu ovih iznimki navode se i obrazlažu u objavi u modulu jednostavne nabave EOJN RH.



Članak 10.
Provođenje postupka jednostavne nabave iz članka 7. stavka 1. ovog Pravilnika pokreće odgovorna osoba Naručitelja potpisivanjem Odluke o početku postupka jednostavne nabave te imenovanjem ovlaštenih osoba za provedbu postupka jednostavne nabave. Uvjet za pokretanje postupka su planirana financijska sredstva u Financijskom planu Naručitelja za godinu u kojoj obveze za ugovoreni predmet nabave dospijevaju na naplatu. 
Iznimno, ako Naručitelj nema u trenutku ukazane potrebe planirana sredstva, ali pokretanje nabave smatra nužnom, može provesti postupak nabave uz obavezu da osigura potrebna financijska sredstva prije dospijeća financijske obveze koja proizlazi iz predmetne nabave.  
Članak 11.
Za provođenje postupka iz članka 7. stavka 1. Pravilnika ravnatelj Odlukom o početku postupka jednostavne nabave imenuje povjerenstvo koje se sastoji od 3 (tri) ovlaštene osobe, od kojih je jedna odgovorna za pripremu tehničke specifikacije predmeta nabave. U postupku pripreme tehničke specifikacije odgovorna osoba može surađivati sa stručnom osobom specijalistom za određeno područje koja ne mora biti član povjerenstva, ali ima znanja i iskustva potrebna za izradu tehničke specifikacije.
Barem jedan član povjerenstva mora imati certifikat iz područja javne nabave.
Članak 12.
Poziv za dostavu ponude sadrži najmanje:
1. naziv i sjedište Naručitelja,
2. troškovnik,
3. opis predmeta nabave s tehničkom specifikacijom,
4. rok i mjesto isporuke robe/pružanja usluga/izvršenja radova,
5. dokumente koje su ponuditelji dužni dostaviti,
6. odredbe o jamstvima, ako su tražena,
7. kriterij za odabir,
8. rok valjanosti ponude,
9. rok za dostavu ponude, 
10. bitne elemente ugovora ili prijedlog ugovora,
11. uputu o pravnom lijeku, 
12. ostale potrebne podatke.
Sve dokumente koje Naručitelj zahtijeva u skladu s ovim Pravilnikom, ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave, a i izabrani ponuditelj je u obvezi dostaviti originale na uvid ukoliko to Naručitelj zatraži.
Rok za dostavu ponude iznosi 5 (pet) radnih dana od dana slanja poziva odabranim gospodarskim subjektima odnosno od dana javne objave poziva za dostavu ponude. Iznimno, rok za dostavu ponuda može biti i kraći od 5 (pet)  radnih dana, pod uvjetom da je kraći rok po ocijeni stručnog povjerenstva objektivno dovoljan za dostavu ponuda. 
Ponude se dostavljaju putem EOJN RH, osim dijelova za koje je u pozivu za dostavu ponuda navedeno da se dostavljaju pismenim putem na adresu Naručitelja kao odvojeni dijelovi ponuda. Smatra se da je ponuda zaprimljena u trenutku dostave putem EOJN RH neovisno o trenutku dostave odvojenog dijela ponude.
Odvojeni dijelovi ponude koji ne pristignu na adresu Naručitelja u zadanom roku ne uzimaju se u razmatranje nego se neotvoreni vraćaju ponuditeljima uz dokaz da su bili zaprimljeni nakon isteka roka za dostavu ponuda. 
Ukoliko Naručitelj nakon objave ili slanja poziva za dostavu ponude utvrdi da je potrebno izmijeniti neki od zahtjeva koje je propisao, učinit će dostupnim na isti način kao i poziv za dostavu ponuda obavijest o izmjeni uvjeta nabave, te eventualnom produžetku roka za dostavu ponude. 
Članak 13.
U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstva, certifikata, izjava i sl. 
Gospodarski subjekti se pri izradi ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). U tom slučaju Naručitelj će dati odgovor i/ili izmijeniti poziv na dostavu ponude sukladno članku 12. stavku 6. Pravilnika ili poništiti postupak nabave.
Sva komunikacija između gospodarskih subjekata i Naručitelja odvija se putem EOJN RH.
Članak 14.
Naručitelj u pozivu za dostavu ponude određuje kriterij za odabir ponude.
Kriterij za odabir ponude može biti najniža cijena ili ekonomski najpovoljnija ponuda (ENP). U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.

Otvaranje, pregled i ocjena ponuda
Članak 15.
Pravodobno zaprimljene ponude otvaraju se istekom roka za dostavu ponuda automatski u sustavu EOJN RH, te se generira zapisnik o otvaranju ponuda. Otvaranju ponuda mora prisustvovati najmanje 1 (jedan) član povjerenstva. Otvaranje ponuda nije javno.
Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
Nakon otvaranja ponuda povjerenstvo pristupa pregledu i izrađuje zapisnik o pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj. Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati. Izmjene i dopune ponude ne smiju se odnositi na nuđene jedinične cijene niti rezultirati izmjenom rezultata vrednovanja ponuda prema kriteriju za odabir najpovoljnije ponude.
Ako ponuditelj ne dostavi svu traženu dokumentaciju Naručitelj ga može pozvati da upotpuni dokumente ili dostavi dokumente koje nije dostavio u ponudi (osim troškovnika i dokumenata koji se odnose na vrednovanje ponude prema kriterijima  ENP). Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da ih pojasni. U slučaju utvrđene računske pogreške od ponuditelja će se zatražiti da prihvati ispravak. 
U slučaju da ponuditelj ne prihvati ispravak računske pogreške ili ne pojasni/upotpuni ponudu, ista će biti odbijena.
Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka. 


Odabir ponude ili poništenje postupka

Članak 16.
Postupak jednostavne nabave završava donošenjem odluke o odabiru ili poništenju, koju donosi  ravnatelj na temelju prijedloga povjerenstva. Za odabir je dovoljna jedna valjana ponuda.
Odluka o odabiru ili poništenju donosi se u roku 30 (trideset) dana od isteka roka za dostavu ponuda, te se ista bez odgađanja javno objavljuje putem EOJN RH. Zajedno s odlukom objavljuje se preslika zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo odluka o poništenju.
S odabranim ponuditeljem sklapa se ugovor o nabavi.
 
Članak 17.
Naručitelj će poništiti postupak nabave u slučaju:
1. ako ne dobije niti jednu ponudu,
2. ako su sve pristigle ponude nevažeće,
3. ako je cijena najbolje ocijenjene ponude veća od planiranih sredstava za nabavu, osim ako se Naručitelj obveže osigurati nedostajuća sredstva,
4. ako je proveden postupak jednostavne nabave iz članka 8. stavka 1. točke a) a cijena najpovoljnije ponude prelazi iznos za koji je potrebno provesti postupak javne objave u modulu jednostavne nabave EOJN RH,
5. ako cijena najpovoljnije ponude prelazi iznos za koji je potrebno provesti postupak javne nabave,
6. ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
7. ako prestane potreba za predmetnom nabavom.


Ugovorni odnos

Članak 18.
Ugovorni odnos može nastati s jednim ili s više gospodarskih subjekata, ovisno o prirodi predmeta nabave. Temeljem provedenog postupka jednostavne nabave može se sklopiti jedan ugovor na razdoblje od jedne ili dvije godine odnosno najviše dva godišnja ugovora. U slučaju da je predviđeno sklapanje dva ugovora, Naručitelj može odustati od sklapanja drugog predviđenog ugovora ako nastupe okolnosti koje to onemogućavaju (npr. nema osiguranih sredstava, prestaje potreba za predmetom nabave i sl.).
Za vrijeme trajanja ugovornog odnosa ne smiju se mijenjati bitni elementi ugovora u odnosu na one propisane pozivom za dostavu ponude odnosno troškovnikom i tehničkom specifikacijom. U slučaju izvanredne potrebe za povećanjem ugovorenih količina ili dodavanjem novih stavaka, iste se smiju ugovoriti sklapanjem dodatka ugovoru odnosno izdavanjem nove narudžbenice samo u slučaju kada su kumulativno zadovoljeni uvjeti:
· ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave
· dodatne količine odnosno nove stavke ugovaraju se s gospodarskim subjektom s kojim je Naručitelj u osnovnom ugovornom odnosu
· dodatna vrijednost ne prelazi 30% prvotno ugovorene vrijednosti.



Odredbe o pravnim lijekovima
Članak 19.
[bookmark: _Hlk235012701]U postupcima jednostavne nabave procijenjene vrijednosti veće od 15.000,00 eura, ponuditelj koji je sudjelovao u postupku nabave, može Naručitelju u roku od 3 (tri) dana od dana dostave odluke o odabiru ili poništenju  uložiti prigovor putem EOJN RH.
Podnošenje prigovora odgađa sklapanje ugovora ili izdavanje narudžbenice.
Prigovor se dostavlja isključivo putem EOJN RH.
Prigovor mora sadržavati najmanje:
1. podatke o podnositelju prigovora,
2. oznaku postupka jednostavne nabave (evidencijski broj nabave ili broj objave u EOJN RH),
3. odluku Naručitelja na koje se prigovor odnosi,
4. kratko obrazloženje činjenica i navoda na kojima se prigovor temelji.
O prigovoru odlučuje ravnatelj Naručitelja u roku od 10 (deset) dana od njegova zaprimanja odlukom kojom prihvaća ili odbija dostavljeni prigovor. 

Prijelazne i završne odredbe

Članak 20.
Na sve što nije regulirano ovim Pravilnikom Naručitelj može na odgovarajući način primjenjivati odredbe Zakona.
Danom stupanja na snagu ovog Pravilnika stavlja se izvan snage dosadašnji Pravilnik o postupku jednostavne nabave roba, radova i usluga, KLASA: 406-09/23-01/1, URBROJ: 2137-109-07-23-2 od 30. siječnja 2023. godine. 
Postupci jednostavne nabave započeti do stupanja na snagu ovog Pravilnika dovršit će se prema odredbama Pravilnika iz stavka 2. ovog članka. 
Ovaj Pravilnik, kao i sve njegove daljnje izmjene i dopune, objavljuju se na službenim internetskim stranicama Naručitelja, te će se učiniti dostupnim u EOJN RH.
Ovaj Pravilnik stupa na snagu 01. rujna 2026. godine.

KLASA: 406-09/26-01/2
URBROJ: 2137-109-07-26-2
U Koprivnici, 30. srpnja 2026. godine

Predsjednica Upravnog vijeća:
						               	      Ida Bakrač, mag. iur.

